Papersnake/gushiwen huggingface dataset:
喜王秀才见过小酌玩月
徐俯（宋代）

君家近市，所见天咫。庭户之间，容光能几。莼蒲之中，江湖之涘。

云碧万顷，长空千里。
江浦
朱长文（宋代）

一川吐纳五湖深，海裹三山何处寻。
料得鸱夷从此去，古来烟水祗如今。
憩黄秀才书堂
陆游（宋代）

吾生如虚舟，万里常泛泛；终年厌作客，著处思系缆。
道边何人厌？花竹颇闲淡，门庭净如拭，窗几光可监，堂上满架书，朱黄方点勘。
把茅容卜邻，老死更谁憾！
渔家傲（斜月）
黄裳（宋代）

已送清歌归去后。东南楼上人声悄。冷落尤临弦上调。欢意少。空将万感收残照。

窗外剑光初出鞘。斜窥梦断人年少。未到盖棺心未了。尘虑扰。双眸竟入扶桑晓。
郓城县
唐之淳（明代）

夜听墙下鸡，晓扫墙上霜。鸡啼霜正白，繁星粲成章。

维兹古郓城，废塔河冰傍。亦复有民社，鸡犬声相望。

我舟泊已久，徒旅行未遑。回瞻百里间，形势转仓皇。

闷来走平陆，临眺齐鲁疆。汶济日夜去，青徐互低昂。

泰山岳所尊，凫绎圣之邦。归田事则远，怀古心孔伤。
夏晓
郑镜蓉（清代）

绿树环庭外，荷含晨露深。轩窗不受暑，水竹自成阴。

隙月窥残梦，疏星动晓禽。碧幮风远送，凉气逼衣衾。
挑菜偶兴三首 其一
曹家达（清代）

修埼当窗水蔚蓝，维摩无地托云龛。风流剩有秦淮海，野菜平分一粟庵。
升春官侍郎遣笃郎归寄陈姊夫德铭
朱同（明代）

忆昔家居溪上村，青山为郭石为门。姻亲赖有朱陈旧，问学谁知道义尊。

君守园林承祖泽，我糜廪禄荷天恩。疏慵若有归田日，世学还须重讨论。
十五晚上马滩至昭平
郭之奇（明代）

谁策奔湍似马騛，吴门疋练是耶非。白头浪卷千山影，青发苔浮万石衣。

趋赴东南来恐后，漂流今古去如归。每疑周穆瑶池罢，騄駬追风破夕晖。
七夕集诸君子于草堂左虞有作率尔奉同
周天球（明代）

今夕是何夕，双星一何朗。置酒临前除，陈簋乏方丈。

俨然数君子，嘉会喜成享。初月流青旻，河汉澹无象。

鸣蝉咽露中，孤松出云上。清言久忘醉，空堂能致爽。

触景慨时流，居闲心自广。哲人重明德，迈士耽玄赏。

带砺须公等，鹿豕元吾党。愿各保朱颜，慎勿居鞅掌。
云谷为玉笥道人赋
邓雅（元代）

幽意在云谷，高风怀考亭。东西虽异地，复此托嘉名。

杳霭翠峰合，氤氲佳气生。窗虚白日晚，衣润暑天清。

坐石对仙客，焚香观道经。松花宜酒味，泉响当琴声。

窈窕绝尘鞅，逍遥违世情。何当托栖遁，服食致遐龄。
登和州八公山昔年周师俘敌於此有碑屹其上
吴龙翰（宋代）

万姓丛居一弹丸，八公何在路漫漫。中原北望已尘暗，边地秋来又枣丹。

猎猎阴风征骨乱，茫茫夜月鬼声寒。老兵指点擒生处，岘首残碑带泪看。
南歌子·扑蕊添黄子
温庭筠（唐代）

扑蕊添黄子，呵花满翠鬟。鸳枕映屏山，月明三五夜，对芳颜。
宿陈氏山斋 其一
沈佳（清代）

夜色凉侵簟，萧然四壁阴。短墙犹月色，虚竹有龙吟。

云卧耽幽径，天清空梵音。惟余元胜理，习静对遥岑。
南乡子·好个主人家
辛弃疾（宋代）

好个主人家。不问因由便去嗏。病得那人妆晃了，巴巴。系上裙病稳也哪。
别泪没些些。海誓山盟总是赊。今日新欢须记取，孩病，更过十年也似他。
菊花 其一
方九功（明代）

露冷江蘋雁度时，萧萧黄菊满疏篱。寒枝带雨开仍艳，晚节凌霜赏未迟。

移傍小檐承绮席，从观深夜倒金卮。摘来冉冉香盈把，共泛西风醉莫辞。
吴中兵乱海上征援感事赋怀因寄元美 其二
宗臣（明代）

独吟心欲折，南望首频搔。鼓角鲸如立，楼船蜃自高。

青天失战马，落日惨征袍。稍幸王开府，临戎有佩刀。
七娘子 喜晴
屠茝佩（明代）

湿云销尽朝阳皎。庭前绿遍忘忧草。玫瑰香浓，紫霞凌晓。

重帘忧锁炉烟袅。

树头梅子青多少。熏风吹透荷钱小。愁在眉山，欣看林表。

芳菲又恐莺啼早。
戊寅长至日，早起拜贺令节，恭赋
戚继光（明代）

氤氲祥烟散，依稀扇影张。有天皆日月，无地不虞唐。

百辟趋跄肃，三公弼佐良。要知犬马臆，寤寐下龙荒。
上尚郎中
刘鉴（宋代）

衰年何用响铮铮，一错元来铸不成。
为役谁怜烛之武，浮言枉累铁元城。
铄金有口难从众，轑釜无羹枉怨兄。
一点红炉属君手，放教跃冶要分明。
水调歌头
向滈（宋代）

短棹舣湍石，华月满汀洲。应知孤客无寐，特地照离忧。谁念姮孤单枕，寂寞广寒宫殿，亦自□□□。□□□□□，□□□□□。□怜我，尘满袖，雪盈头。两乡千里萦恨，何事不归休。遥想闺中今夜，夜久寒生玉臂，犹自倚高楼，别泪入湘水，归梦绕鄜州。
帝城秋望
寇准（宋代）

登临秋向尽，千里见王畿。
过雨山逾翠，经霜菊渐稀。
平原夕霭起，高树宿禽归。
一望关河道，空令咏式微。
金陵秋兴八首次草堂韵己亥七月初一作 之一
钱谦益（清代）

龙虎新军旧羽林，八公草木气森森。
楼船荡日三江涌，石马嘶风九域阴。
扫穴金陵还地肺，埋胡紫塞慰天心。
长干女唱平辽曲，万户秋声息捣砧。
广文先生送诗方思所以报之而未得忽鹂落庭树殆天与此韵也李君在傍知状
赵蕃（宋代）

君亭摇鹭羽，我树下鹂黄。政尔无何境，能来底处乡。

搜寻疑日短，吟讽喜风长。独愧非韩敌，联诗效纳凉。
金城柳
杨备（宋代）

风絮烟丝春复秋，攀条何故泪双流。
烟怜树老犹青眼，不觉人衰已白头。
岁暮
陈宓（宋代）

我有数顷田，读书尽岁暮。
苟无饥渴态，不必羡华富。
人生苦嗟卑，待日不可度。
不思羲和车，去去岂反顾。
闭门十年间，青云半尘土。
光荣能几时，悔吝已莫数。
所以五柳公，陶然乐贫窭。
彼有五男儿，岂有后日虑。
阮师旦希圣彻垣开轩而东湖仙亭射的诸山如在掌上予为之名曰新轩盖取景物变态新新无穷之义赋十绝句 其四
郭祥正（宋代）

一轩正在碧湖傍，莲子枯时荇菜香。最爱夜深鸥鹭散，钓船明月似潇湘。
文笔生华
姚守辙（明代）

五指伸来笔一尖，建州泰运属先占。孤高气概齐华岳，熣灿文光逼玉蟾。

雨露长滋千古润，风霜不改九秋严。精华信是乾坤瑞，遥耸中原作巨瞻。
和景仁缑氏别后见寄求决乐议虽用其韵而不依
司马光（宋代）

至乐存要眇，失易求之难。
昔从周道衰，畴人旷其官。
声律久无师，文字多缺漫。
仁皇闵崩坏，广庭集危冠。
纷纭门笔舌，异论谁能殚。
或欲徇陈迹，竅厚潜锼剜。
或欲立私意，妄取旧史刊。
古今互龃龉，大抵皆欺谰。
景仁信其说，墨守不可干。
贱子欲面从，谁与换胆肝。
必求此议决，深谷为崇峦。
何如两置之，度就中和看。
天地育万物，生成适暄寒。
圣人保四海，皇极至阜安。
乐理亦如此，炳烯犹朱丹。
啴缓与噍杀，折衷遗两端。
兹道敬不由，芒刃难婴髋。
鲁乐最为备，雍彻施三桓。
齐韶犹肄习，太公避陈完。
唐民听伴侣，不复含悲酸。
乃知乐有源，钟鼓皆波澜。
昨者清明初，榆火始改钻。
景仁从许来，倾都咸聚观。
诸公竞邀迓，非独惜春残。
议乐不复对，书夕且穷欢。
来时桃李农，去日勺药兰。
三旬只须臾，驶若阪上丸。
轘辕逢雨别，惝恍归骑单。
东西步步远，回首祝加餐。
仍冀勉中和，心广体自胖。
暮春北栈道中杂兴 其一
方燕昭（清代）

崇峦回合客过稀，匹马嘶风下翠微。刺水秧针经雨长，黏泥柳絮带烟飞。

半岩日暮闻樵语，一径松阴唤犊归。杜宇声中春去尽，落花芳草两依依。
感遇九首 其四
释契嵩（宋代）

天威不到处，干戈动边鄙。将军奋威猛，英雄势随起。

纷纷出榆关，肃肃秋色里。白马冒黄云，清霜厉严旨。

少壮羽林儿，务能莫多喜。好武匪君心，用兵不得已。

寄言飞将军，妙略应无比。志在报君恩，岂为黄金死。

丈夫身许国，慷慨当如此。宁教太史书，轻笑鲁连子。
永嘉
顾况（唐代）

东瓯传旧俗，风日江边好。何处乐神声，夷歌出烟岛。
次韵钱逊叔清江图后二首 其二
吕本中（宋代）

作清江三两曲，胜大厦千万间。若保此中安坐，不必中原遽还。
临江仙·不见都门亭畔柳
许庭（唐代）

不见都门亭畔柳，春来绿尽长条。柳边行色马萧萧。一枝折赠，相见又何朝。酒尽曲终人去也，风前亦自无聊。祗应於我恨偏饶。东君特地，付与沈郎腰。
咏春申君二首
葛立方（宋代）

先秦岂谓嬴为吕，东晋那知马作牛。
不悟春申亦如许，敢凭宫掖妻邪谋。
寄怀王抡客
博尔都（清代）

忆汝遥羁鹦鹉洲，半生寥落被羊裘。百篇投老情犹壮，三寸徒存策未收。

夜雨潇湘蝴蝶梦，秋风鸿雁稻粱谋。天边黄石何由见，脉脉慵登尺五楼。
元鲁侍亲还以凡今之人莫如兄弟赋诗送之 其六
邹浩（宋代）

至虚走桥门，所乐在群居。群居固可乐，他途亦纷如。

合抱自毫末，要须慎其初。大带有馀否，此语当急书。
权摄昭应，早秋书事，寄元拾遗，兼呈李司录
白居易（唐代）

夏闰秋候早，七月风骚骚。渭川烟景晚，骊山宫殿高。

丹殿子司谏，赤县我徒劳。相去半日程，不得同游遨。

到官来十日，览镜生二毛。可怜趋走吏，尘土满青袍。

邮传拥两驿，簿书堆六曹。为问纲纪掾，何必使铅刀。
以新凉入郊墟为韵简叶孟我丈
陈耆卿（宋代）

世事如车轮，可旋不可执。
得者未须歌，失者何劳泣。
我观人心躁，甚如西风急。
役役几时休，山林可深入。
句
向郎中（宋代）

身在鸣銮帝子楼。
和文与可洋川园池三十首 其三十 北园
苏轼（宋代）

汉水巴山乐有馀，一麾从此首归途。北园草木凭君问，许我他年作主无？
卜算子·今日富川滨
王之道（宋代）

今日富川滨，後夜湓江岸。千里西湖指顾间，未怕新年换。再见复何时，此意凭吟管。应有新诗当尺书，日望南来雁。
伤春词寄紫元四首
白玉蟾（宋代）

望眼生花泪已枯，青衣也合递归书。
客情无奈春风雨，更问春空有雁无。
自归州陆行至夔州 其二
刘仪凤（宋代）

旷野无人宿，危亭犯雨过。岭云堆屃赑，刹海现兜罗。

酒触秋怀壮，天留暮色多。不胜行役苦，裁入竹枝歌。
临江关送秋史
柯蘅（清代）

枫叶下纷纷，扬舲独送君。天低星在树，江远水生云。

乡思因秋起，客愁怜袂分。西风折杨柳，忍向笛中闻。
书怀
刘攽（宋代）

幼学慕高远，读书不求解。志为逍遥游，耻以声名卖。

宁从子桑简，不愿伯夷隘。未常忧瓠落，岂复顾机械。

遁时良无闷，涉俗适得怪。但使心休休，那论行夬夬。

世涂剧坎阱，人理甚蜂虿。低颜费将迎，非意成睚眦。

铁冠喜弹画，法吏乐罥絓。洗濯出瘢痍，丹青恣描画。

抗言畏不伤，奉职谓匪懈。指擿本无瑕，销铄缘鼓韛。

群嬉更啸呼，斗巧逾狡狯。抵巇加捷翻，取必期称快。

上恩初优假，一眚犹纵解。虽蒙三面宽，未免六翮铩。

全生愧液樠，有道羡瘖瞆。失马未必悲，堕甑何足喟。

后皇物群生，大块为之噫。在盈或时亏，有支那可坏。

行苇无践履，甘棠勿剪拜。犹将采葑菲，讵有弃菅蒯。

宁当置韶濩，始欲荐任韎。厌饫椒与兰，玩惜饐而餲。

宿名守枯槁，知命遗芥蒂。猖狂蹈大方，屈服嗌若喝。

腰舟虽云慎，吹齑亦已惫。既往诚无追，有来当自戒。

萧萧鬓毛改，杳杳岁月迈。愚谋向千失，晚悟犹一洒。

龟手世絣絖，支离保针茝。鬻渡学操舟，闭肆从问卦。

念皆贤者为，亟闻古人话。有田倚江湖，往岁成亩浍。

还归岂无图，绪业颇未败。采菰仍得鱼，种榆因及薤。

小屋蔽蓬茅，大囷输精稗。逢迎具壶浆，称贷偿私债。

暑从泉流濯，寒有檐日晒。何苦事明经，区区矜地芥。
社集喜何子观诸子至
欧璞持（明代）

闻声遥不费相思，草次俄逢六日期。乡国愁缘烽火隔，舟车情为水云移。

鸟因花信开偏好，魔入诗脾懒莫支。社事可容秋再问，未须归棹各天涯。
秋日偶题
朱淑真（宋代）

芙蓉斜倚胭脂脸，岩桂轻摇金粟花。愁思不知秋浩荡，一鞭逸兴绕天涯。
次韵蒲大受同游龙洞之什
郭印（宋代）

寻幽一访洞中天，路绕青溪水绕山。
翠径崎岖行竹里，红尘咫绕背人间。
侵裾爽气冷冰雪，漱玉寒流锵佩环。
更问石庵窥胜迹，斯游岂复倦跻攀。
和敖教谕
陈杰（宋代）

又迟江南缉落毛，儿衣折尽海纹涛。静看机事枭群奕，醉倚西风蠃二豪。

黄菊篱间三引满，夕阳楼上一凭高。故人经乱浑无恙，赢得新吟可拟骚。
怀施侍御儒遂赠 其三
祝允明（明代）

关关雎鸠在河洲，妾事君子愿到头。红颜虽薄志贞固，脂泽履綦亦自脩。

鸳鸯锦囊凤绮琴，蕙筵兰室奉徽音。金壶玉卮为君斟，无将管蒯败昔心。

愿为南山之松柏，不为鹤鹄之离禽。天道人性此最至，人伦尽然同古今。
再次韵赠潘阳二君二首
项安世（宋代）

杨子高才作小诗，似裁推管制纎篪。
乱流不怕公无渡，绝险宁纎我所思。
百镒黄金装马首，五文绣段击车绥。
横行海内无坚阵，目短曹刘不足麾。
从龚孝升先生联船淮阴赴司马理颀公招
程邃（明代）

元礼陈宾盛，谁方雪夜舟。相思千里驾，吟弄五湖流。

分食通心醉，飏帆疗客愁。景移云日好，动息一江鸥。
早春出游
陆游（宋代）

地炉久厌拨寒灰，一笑真成病眼开。
不恨城笳催日落，且欣巷柳报春回。
蹇驴破帽人人看，南陌东阡处处来。
闻道禹祠游渐盛，也谋随例一持杯。
地狱界偈
释遵式（宋代）

三界无别法，一切唯心造。
是故于日夜，当自勤观心。
心欲起诸恶，速灭如救然。
心欲起诸善，爱护如珍宝。
行恶虽少顷，未来受苦长。
为善向菩提，永证常乐果。
六弟亲诣松楸时祭
韩维（宋代）

上冢还家古所荣，白头今日倍伤情。
怀今又出高阳里，夹道争看太守旌。
应念少游尝有语，可能疏氏独高明。
昔湖水色清堪濯，毋使尘埃久污缨。
漫成
郑侠（宋代）

衲帽麻衣君勿轻，有如华衮贵难名。人须自力方能立，事若无诚断不成。

倚物蔓条终嫩脆，冒霜寒柏始坚贞。男儿一副黄金骨，莫学伊阿浪死生。
康观察于睢宁风虎山建周忠武将军祠二十韵
陈奉兹（清代）

胜国亡无待，将军死即休。乾坤空百战，河岳独千秋。

入伍知兵法，观时料王忧。长蛟除岂尽，细柳备何由。

南八无完指，严颜有断头。臣心犹一木，世事已浮沤。

共命鸾皇奋，全躯狗彘偷。降笺争纳贼，厉鬼不忘仇。

妻氏传蒙古，家山著锦州。本兼捐马革，遑复记狐丘。

荡水岳祠旧，解梁关祀修。招魂有凡例，数典尚旁搜。

风虎标新境，乡人说故侯。须眉存画轴，骨肉谱方陬。

此地知深恋，陪京不远求。高皇有陵寝，先世且田畴。

立庙逢观察，为文表僻幽。河云承大树，睢水荐寒流。

孤冢犹存代，仙踪或遇留。歌诗将侑享，应识往来游。
百病吟
邵雍（宋代）

百病起於情，情轻病亦轻。
可能无係累，却是有依凭。
秋月千山静，春华万木荣。
若论真事业，人力莫经营。
西湖杂咏二首
宋珏（明代）

倦将书卷引闲眠，枕上青山几上烟。
午梦似醒醒似梦，湿云如地水如天。
二十四诗品
司空图（唐代）

观花匪禁，吞吐大荒。
由道反气，处得以狂。
天风浪浪，海山苍苍。
真力弥满，万象在旁。
前招三辰，后引凤凰。
晓策六鳌，濯足扶桑。
颂古二十八首
释道川（宋代）

演出大藏教，言端语亦端。
两头都坐断，一剑倚天寒。
白莲院观蔡君谟要师遗迹
郭祥正（宋代）

盘屈龙蛇未奋身，老禅当日亦知人。来趋莲幕文章客，去作金銮侍从臣。

物外论交终不泯，壁间题字尚如新。年年杨柳春先绿，谁复多情与望春。
五十五岁生日有作 其二
屈大均（明代）

皇天眷老亲，八十一年人。孺慕今方始，儿啼日以新。

松枝宜晚岁，萱草更长春。为寿吾何敢，劬劳念此辰。
寄题周功父溪园三咏·嫣然亭
张栻（宋代）

闻说亭花好，居然似蜀乡。
色深姿不俗，香淡意能长。
高烛留深夜，轻阴护晚芳。
何心较桃李，只拟答春光。
生查子 其一 闻莺用竹坡韵
杨冠卿（宋代）

娇莺恰恰啼，过水翻回去。欲共诉芳心，故绕池边树。

人去绮窗闲，弦断秦筝柱。百啭听新声，总是伤心处。
湖上
陆游（宋代）

三伏无多暑渐微，登临清晓试缣衣。
风高病木初凋叶，潦退流萍尚半扉。
白首重来空感昔，清尊相属欲忘归。
犹怜不负湖山处，好在平生旧钓矶。
训子
安祯（清代）

年少无知岂是贤，轻狂羞煞在人前。明窗常教书勤读，自有恂恂礼度翩。
决壁施窗豁然见海题之曰无闷
郑孝胥（清代）

海天在我东，胡为伏暗室？容忍久不决，奇境真自失。

庸流那辨此，此秘待余发。君看五尺地，概若收溟渤。

閒来一据案，意气与天逸。滔天自横流，而我方抱膝。

窗閒独偃蹇，万象绕诗笔。竖儒奋清狂，作事众尤憟。

前身疑幼安，遁世送日月。
次徐十题承天壁韵
李彭（宋代）

权门嗟来食，诸郎愿操瓢。独有聘君孙，诗裁九牛腰。

南州翁仲泣，祖风端未遥。汉庭给扶人，进随退晚朝。

凌烟在何许，潘镜二毛彫。抱瑟懒来齐，啜羹常见尧。

与子同臭味，何时共仪韶。
七夕漫成
吴哲（宋代）

乌鹊梁成岁一过，灵风此夕度鸣珂。
鸾钗再合骈金股，牛渚重来失素波。
巧落人间征应少，愁归天上别离多。
回车月黯无消息，香雾云鬟奈尔何。
次张义立登九顶三绝 其三 乌尤
洪咨夔（宋代）

酒壮千林如欲舞，诗豪万景不容骄。山中肯着如斯客，来听春风婆饼焦。
杂咏一百首·庐江小吏妻
刘克庄（宋代）

尊嫜有严命，妾不获从夫。
去去犹回首，谆谆别小姑。
送程给事知越州
张师颜（宋代）

才臣新命辍卿联，漕挽于今委重官。
一道去蠲民疾苦，重江甯恤路艰难。
行舟使节威声远，祖帐都门暑气残。
奏课佇闻居上等，归来恩异耸群观。
张诗舲方伯以伏波铜鼓送焦山寺中作诗纪事依韵和之
孔宪彝（清代）

宝气夜上贯东斗，蛟龙拜舞江声吼。无人知是铜鼓来，但讶虹光满户牖。

此鼓流传自峤南，伏波将军手亲叩。斑斓古色青且苍，神物犹存千载后。

张公得之桂岭西，万里携归达江口。草堂藏弆多吉金，独此神奇宝永久。

兴至摩挲日千百，诗成落笔驱蛟虬。忽思位置焦山巅，径买扁舟载之走。

雁堂有鼎属定陶，诸葛鼓左此在右。昔染蛮云瘴雨寒，今依佛火禅镫黝。

词坛歌咏诗人豪，寺门镇压老僧守。千秋雅举传名山，真州延安同不朽。
题何氏宅园亭
王安石（宋代）

荷叶参差卷，榴花次第开。
但令心有赏，岁月任渠催。
夜宿垂虹亭舟中有感而作
庞元英（宋代）

离家无数里，客思便侵凌。久拨炉无力，频翻被有棱。

孤蟾如得伴，哀雁拟伤矰。怪底寒清冽，推篷露气凝。
清明日游东山谒栖霞岭仇先生墓
张翥（元代）

前辈凋零尽，南阳有古阡。诗应传四海，酒不到重泉。

槐国真成梦，桃源亦是仙。松根一匊泪，惨淡堕风烟。
题百叶桃花
韩愈（唐代）

百叶双桃晚更红，窥窗映竹见玲珑。
应知侍史归天上，故伴仙郎宿禁中。
初归筠庄苏粹之以诗见贻次韵答之 其二
李弥逊（宋代）

他年同上楚江楼，花绕春城小谢州。翻手雨云人事改，跳丸日月岁光流。

霜空暮落能鸣雁，秋水风移不系舟。偶筑一丘邻胜隐，杖筇冲雨亦来游。
降仙台
洪适（宋代）

漏残柝静鸡声远，到高燎。入层霄。云裘蟠瑞霭，天步下嘉坛，旗旆飘摇。黄麾列仗貔貅整，气压江潮。导前从後盛官僚。玉佩间金貂。望扶桑，日渐高。阴霾霜雪，底处不潜消。辇路祥飙。披拂绛纱袍。云间瑞阙仰岹嶢。播春泽、喜浃黎苗。礼成大庆，鳌三抃、受昕朝。
哭李晦群崔季文二处士
权德舆（唐代）

华封西祝尧，贵寿多男子。二贤无主后，贫贱大壮齿。

未成鸿鹄姿，遽顿骅骝趾。子渊将叔度，自古不得已。
望江南（柳）
王琪（宋代）

江南柳，烟穗拂人轻。愁黛空长描不似，舞腰虽瘦学难成。天意与风情。攀折处，离恨几时平。已纵柔条萦客棹，更飞狂絮扑旗亭。三月乱莺声。
夜思
方回（元代）

读书不见理，作诗欲求名。
定非百世士，苟且诳此生。
蹇予脱万百，老气空峥嵘。
莫年识见进，深夜精神清。
一灯何可暗，鼠辈将肆行。
不惜三披衣，续膏挑复明。
题弹枭
赵崇嶓（宋代）

弹枭莫弹鹤，惜此孤飞翰。
鹤举即千里，渺在青云端。
弹之固无益，瘦不充君盘。
却恐梧桐枝，无复栖凤鸾。
畲斋次韵
戴表元（宋代）

贫贱知心老弟兄，祗疑相得似前生。
避穷无地犹贪学，负谤如前底用名。
兵后脱身宜共惜，书中薄业向堪耕。
殷勤预约频频见，未见亦须频寄声。
荆门十二背诗
项安世（宋代）

瞿塘关里异乾坤，石狭山深日气昏。
行过西陵天亦晚，浪平风暖下荆门。
乙亥避地横槎山中
汪宗臣（宋代）

仙槎移到此，杳杳白云根。
石乳漏崖响，山腰界雨昏。
径幽盘过险，桥断涉惊浑。
百匝回峰曲，数家临水村。
芋瓜青绕屋，桑柘缘当门。
鹘突儿迎客，龙锺叟抱孙。
涧舂分注沼，田获半樊园。
地僻衣巾古，人稀耕凿温。
尚怀又杏馆，且擬小桃源。
岭外风波别，摇头勿复言。
暗香 栀子花下有感
陈维崧（清代）

夜窗全黑。被一株栀子，凝来通白。拂水著烟，轻袅风枝送香雪。

三十年前往事，曾记在、康崇坊宅。见小玉、罗袂亭亭，含笑趁凉摘。

今夕。重露滴。总一任好花，满院狼籍。暗巡花侧。不见裙痕并鞋迹。

提起同心两字，人正隔、银墙千尺。花在手，谁戴也，碎挼花掷。
吊无为照老三首
李流谦（宋代）

六尺岩岩铁石姿，可怜一病不支持。
荒榛半垅独归处，暝霭数峰无见时。
未割尘缘聊洒涕，欲寻陈迹但哦诗。
萧萧秋雨山中夜，负他他年对榻期。
将过黄池中路寒甚风猛不可行复归青山坊投宿
李之仪（宋代）

过午风虽恶，此心难自安。如何一时顷，遂变十分寒。

忍听僵夫诉，还思昨夜欢。祇应贤地主，犹作故侯看。
先天易吟三十首 其七
方回（元代）

钟律及星历，军师兼井田。方圆两图在，万古立鳌天。
立春帖子·太上皇帝阁
周必大（宋代）

东郊何必舞云翘，太史休劳望斗杓。
欲识皇都春色动，两宫和气舜承尧。
呈洞山初禅师
释良雅（宋代）

五彩画牛头，黄金为点额。
春晴二月初，农人皆取则。
寒食贺新正，铁钱三五百。
醉经斋为虞乡麻长官赋
周昂（金朝）

诗书读破自融神，不羡云安曲米春。黄卷至今真味在，莫将糟粕待前人。
偈颂七十六首
释师范（宋代）

南北东西八百牛，时来群聚五峰头。
饥餐饱卧松风裹，昼不拘兮夜不收。
春兴
韩邦靖（明代）

十里晴烟散薜萝，轻寒乍暖试清和。
柳眉杏脸桃花泪，各有春愁谁最多。
以诗句咏梅 绿阴青子明年事
方蒙仲（宋代）

淡淡腊前花，离离夏初实。结裹若异然，不是东皇力。
次段世高掌科九日登楼韵
钟渤（明代）

罗浮山远白云收，南望情孤百尺楼。几点黄花空照景，数茎华发不胜秋。

雁将暝色催诗句，天与清香落酒瓯。安得此身如蔗境，了无酸楚到心头。
再题相去常悲天一涯，如今可是到家时。畏人客子成何著，耐向闲庭数日思寄梁节庵武昌
林旭（清代）

高言不止众人心，折杨皇荂易为音。我见斯人每有得，可知语上资堪任。

眼中时贤愿识少，于水譬见潇清深。先生伟节风天下，求匹于古非于今。

寒泉旧井不自恻，汲引后进犹钩沈。窥公性情实至厚，忧时念友恒钦钦。

去年苏州诔循吏，高台流水朱弦喑。我今师丧重茧赴，服勤一念空差参。

感我远行忘新岁，招上湖楼邀客吟。骋妍抽秘盈众态，游心窜句费几斟。

北海酒尊谁擎举，颍川公子相追寻。明朝辞去船下水，回看大别春阴阴。

武昌三度食鱼美，宿留桑下惭精谌。微韽回衍声病澈，撞钟试可绳题襟。
偈颂六十八首 其六十五
释法薰（宋代）

秋声满林壑，秋雨滴梧桐。门外未归客，飘泊在途中。

归也，归也，通身白汗，下载清风。
送表弟晁公耄沿海师幕
叶梦得（宋代）

岩邑相望数寄声，十年湖海最关情。谈锋尚忆倾甥舅，鬓雪何关数弟兄。

饱读父书聊自足，深知民事却须评。扬旗且逐楼船下，万里波涛本不惊。
朝中措
佚名（宋代）

征雁不来无信，教人空度重阳。
池亭夏昼
陆游（宋代）

茅舍芦藩枕小滩，萧林那复畏炎官。
醉床酒解香初过，嬾架书炎梦未残。
馋爱流匙菰米滑，渴满便杓粟浆酸。
儿孙幸有团栾乐，未觉浮生一笑难。
和韩侍御白发
权德舆（唐代）

白发今朝见，虚斋晓镜清。乍分霜简色，微映铁冠生。

幕下多能事，周行挹令名。流年未可叹，正遇太阶平。
偈一百二十首 其九十
释怀深（宋代）

春睡不知晓，觉来天已光。七条衣未著，五味粥先香。

宰相鸡鸣起，凡夫彻夜忙。不知禅和子，将底报君王。
千金意
琴精（宋代）

音音音。音音你负心。你真负心。孤负我到如今。记的年时，低低唱、浅浅斟。一曲值千金。如今寂寞古墙阴。秋风荒草白云深。断桥流水何处寻。凄凄切切，冷冷清清，教奴怎禁。
梅花
陆游（宋代）

家是江南友是兰，水边月底怯新寒。
画图省识惊春早，玉笛孤吹怨夜残。
冷淡合教闲处著，清臞难遣俗人看。
相逢剩作樽前恨，索笑情怀老渐阑。
刘道士赠小葫芦
陆游（宋代）

短袍楚制未为非，况得药瓢相发挥。
行过山村倾社看，绝胜小剑压戎衣。
晦日宴高氏林亭（见《岁时杂咏》）
陈子昂（唐代）

寻春游上路，追宴入山家。主第簪缨满，皇州景望华。

玉池初吐溜，珠树始开花。欢娱方未极，林阁散馀霞。
送陈贡士入南京太学将归杭州
陈政（唐代）

蜚英谁道困文场，玉陛亲题御墨香。千里客程趋白下，五更乡梦忆钱塘。

吴山欲雨云连屋，浙水将潮月满航。知尔久怀经济术，早敷长策献明光。
瑞光亭
丘葵（宋代）

昔闻石幢寺，今见瑞光亭。
一水东南碧，四榕冬夏青。
往来多俗子，老病抱遗经。
亲冢招提北，回头涕泗零。
诉衷情
沈蔚（宋代）

深深院宇小池塘。一径碧梧长。青春又归何处，新笋绿成行。

多少事，恼人肠。懒思量。香消一炷，睡起霎时，日过东窗。
禅人写师真请赞
释慧远（宋代）

道出古今，法超闻见。
雨骤云驰，星移斗转。
梦魂历尽百城余，觉后端知一物无。
打鼓看来君不见，拈花笑杀老臊胡。
送僧归天宁万年禅院
梁鼎（宋代）

谈空玉殿君恩厚，归兴兰舟泽国赊。
禅室冷思沧海雪，吟楼晴忆赤城霞。
经吴屐滑当梅雨，到寺衣香近桂花。
深愧尘缨未能去，石桥前瀑共尝茶。
书王元之画像侧
欧阳修（宋代）

偶然来继前贤迹，信矣皆如昔日言。
诸县丰登少公事，一家饱暖荷君恩。
想公风采常如在，顾我文章不足论。
名姓已光青史上，壁间谷貌任尘昏。
十放诗 其九 放鱼
成鹫（清代）

隔江老渔父，收钓细鳞肥。问市提筐入，逢僧托钵归。

从容苏涸辙，谈笑得生机。极目沧浪外，烟霞静可依。
道杰语
佚名（唐代）

大头杰，难杀人。
水云亭远眺
杨庆琛（清代）

虎岫螺江外，秋山无尽青。双流趋马渎，孤塔耸罗星。

天远布帆小，烟低岩户扃。水光与云色，历历上间亭。
三闾乡
黄衷（明代）

大雅婴多忌，怀王亦懿亲。国均虚匹士，泽畔即孤臣。

有作思公子，何心媚妇人。脩门山鬼语，初服芰荷纫。

故宅随芜没，遗篇与世珍。香溪春尚浅，未得荐芳蘋。
近约周仲居同游阳羡以私故不果见寄笱蕨因成此诗
李纲（宋代）

胜游尚尔阻跻攀，自愧閒中亦未閒。多谢幽人分笋蕨，宛同春日到云山。

洞天上下烟霞里，溪水回环图画间。暂过岂能穷妙赏，结庐终欲老疏顽。
皇太妃阁五首
苏轼（宋代）

九门挂月未催班，清禁风和玉漏闲。
崇庆早朝银烛下，佩环声在五云间。
晚春有感答才夫上巳之作二首
李流谦（宋代）

刘郎爱花被花恼，玄考取同埯诗应好，
骚人从古多閒愁，仍是清樽破除了，
禁诗如禁秋虫鸣，止酒如止长淮倾。
人生贵在适意尔，孰知蜾蠃与螟蛉。
乙丑三月十二夜梦得家有园池乐寿康之句觉而足成效邵康节作首尾吟八首 其四
徐经孙（宋代）

家有园池乐寿康，抚存松菊未为荒。斛租不及胡椒数，樊圃何为步障长。

静里谩看猿弄臂，闲中时听鹤鸣吭。山林阴密宜藏拙，家有园池乐寿康。
觅海棠
王十朋（宋代）

好事高人重海棠，两株分植舫斋旁。恰当燕子来时放，更向禅房深处芳。

道眼想应怜不俗，痴人何苦恨无香。梅溪野叟曾经眼，欲觅一根栽草堂。
次韵斋宿
方岳（宋代）

可是诗边欠老干，藓床相对话灯残。
秋城一夜江湖晚，风雨重阳菊自寒。
赴试白鱼入舟
陈繗（明代）

细鳞巨口亦奇哉，跳出龙门第几阶。周武渡江曾作兆，不知今日为谁来。
画堂春·一生一代一双人
纳兰性德（清代）

一生一代一双人，争教两处销魂。相思相望不相亲，天为谁春？
浆向蓝桥易乞，药成碧海难奔。若容相访饮牛津，相对忘贫。
次刘秀野蔬食十三诗韵 其十三 白蕈
朱熹（宋代）

闻说阆风苑，琼田产玉芝。不收云表露，烹瀹讵相宜。
再韵寄元龄弟二首
裘万顷（宋代）

季也东归何太迟，伯兮西望屡吟诗。
茅檐昨夜雪深尺，人在篷窗知不知。
送雪窦化士
释慧空（宋代）

雪窦性化士，得得访空生。粗茶吃一椀，淡话说两声。

贫无钱注疏，懒作偈送行。只有霜空月，相随到四明。
玉梁道中杂咏
罗与之（宋代）

支枕郁木山，月色莹如洗。
林幽枕席清，景胜魂梦伟。
丁当鸟忽啼，令我惊欲起。
金丹事可期，永原供薪水。
宫词十首 其一
卢秉（宋代）

絮扑芙蓉苑，华开太液波。黄头吹月笛，棹影落天河。
包山送辛大卿知福州
项安世（宋代）

楼头尊酒送将行，楼下江潮意未平。
漠漠南天垂雨脚，阴阴长夏作秋声。
杜陵恋阙心应苦，楚客思君泪合倾。
莫倚轻红宜重碧，男儿报国在尊生。
寄孙冲主簿
张籍（唐代）

低折沧洲簿，无书整两春。马从同事借，妻怕罢官贫。

道僻收闲药，诗高笑故人。仍闻长吏奏，表乞锁厅频。
点绛唇·楼槛凌风
袁去华（宋代）

楼槛凌风，四边浑是青山绕。水空相照。天末归帆小。家在江南，空径都荒了。何时到。暗尘扑帽。应被渊明笑。
赋得心清闻妙香
戴宗逵（清代）

一室斋居候，清明裕素心。惟□香几度，直觉妙堪寻。

静里真诠语，环中秘缔深。澄怀起浅见，爽气涤烦襟。

恍视游兰径，还同步桂林。前庭方上月，别院暂停琴。

宝篆潜增袭，尘缘淡不侵。欣然逢圣世，翘首共倾忱。
江水二首 其二
沈辽（宋代）

江水何漫漫，青山眇无畔。欲寻青溪源，鱼龙路已断。

今年刈麦早，无复为人患。独怜行路子，束马高山半。

暑雨未当止，浮云漭不散。行听瀑泉鸣，葛帽临幽涧。
酬庭翠陈善夫
艾性夫（元代）

家在文昌古堰西，红蕖环映碧涟漪。
饱钟天地清脾气，厌作江湖近体诗。
雪茧草书香不断，玉壶冰壑梦相随。
自怜未到参禅处，欠问彭城老祖师。
句
伊梦昌（唐代）

惟有松杉空弄月，更无云鹤暗迷人。（题攸县司空观仙台）

露凝金盏滴残酒，檀点佳人喷异香。（题黄蜀葵）
戏跋朱元晦楚辞解二首
杨万里（宋代）

霜後藜枯无可羹，饥吟长作候虫声。
藏神上诉天应泣，支赐江蓠与杜蘅。
夜宿七盘岭
沈佺期（唐代）

独游千里外，高卧七盘西。
晓月临窗近，天河入户低。(晓 一作：山)
芳春平仲绿，清夜子规啼。
浮客空留听，褒城闻曙鸡。
赠东岳焦炼师
王维（唐代）

先生千岁馀，五岳遍曾居。遥识齐侯鼎，新过王母庐。

不能师孔墨，何事问长沮。玉管时来凤，铜盘即钓鱼。

竦身空里语，明目夜中书。自有还丹术，时论太素初。

频蒙露版诏，时降软轮车。山静泉逾响，松高枝转疏。

支颐问樵客，世上复何如。
吾宗翔叔学诗知方矣与之商榷次勉之蹈大方焉
曾丰（宋代）

浩劫以来无限诗，牢笼收拾若为齐。
未离声病即为韵，犹涉色尘皆是题。
三代后无濮上，百年前岂有江西。
子其高出诸公右，恐大高时少放低。
鹊桥仙
张元干（宋代）

靓妆艳态，娇波流盼，双靥横涡半笑。尊前烛畔粉生光，更低唱、新翻转调。

花房结子，冰枝清瘦。醉倚香浓寒峭。雏莺新啭上林声，惊梦断、池塘春草。
哭祖六自虚（时年十八）
王维（唐代）

否极尝闻泰，嗟君独不然。悯凶才稚齿，羸疾主中年。

馀力文章秀，生知礼乐全。翰留天帐览，词入帝宫传。

国讶终军少，人知贾谊贤。公卿尽虚左，朋识共推先。

不恨依穷辙，终期济巨川。才雄望羔雁，寿促背貂蝉。

福善闻前录，歼良昧上玄。何辜铩鸾翮，底事碎龙泉。

鵩起长沙赋，麟终曲阜编。域中君道广，海内我情偏。

乍失疑犹见，沉思悟绝缘。生前不忍别，死后向谁宣。

为此情难尽，弥令忆更缠。本家清渭曲，归葬旧茔边。

永去长安道，徒闻京兆阡。旌车出郊甸，乡国隐云天。

定作无期别，宁同旧日旋。候门家属苦，行路国人怜。

送客哀难进，征途泥复前。赠言为挽曲，奠席是离筵。

念昔同携手，风期不暂捐。南山俱隐逸，东洛类神仙。

未省音容间，那堪生死迁。花时金谷饮，月夜竹林眠。

满地传都赋，倾朝看药船。群公咸属目，微物敢齐肩。

谬合同人旨，而将玉树连。不期先挂剑，长恐后施鞭。

为善吾无矣，知音子绝焉。琴声纵不没，终亦继悲弦。
郑中卿池阳倅贰
韩淲（宋代）

九华秀出明秋浦，暑雨吹凉树色新。弹压江山非俗辈，平分风月有诗人。

经行古寺心情别，放步空村语笑亲。安得酒边看近作，白头青眼话鲈莼。
塞翁吟（大石）
周邦彦（宋代）

暗叶啼风雨，窗外晓色珑璁。散水麝，小池东。乱一岸芙蓉。蕲州簟展双纹浪，轻帐翠缕如空。梦念远别、泪痕重。淡铅脸斜红。

忡忡。嗟憔悴、新宽带结，羞艳冶、都销镜中。有蜀纸、堪凭寄恨，等今夜、酒血书词，剪烛亲封。菖蒲渐老，早晚成花，教见薰风。
嘲清德堂前紫薇花仍代答
程公许（宋代）

襞积仙裾耀紫霞，西清两月擅芳华。
吒身尘土宁非误，何不西垣侍判花。
灵济庵会高丽僧全息庵八句遗之
陈著（宋代）

生其箕子国，来拜观音山。
迢迢万里外，了了一见閒。
风波任浩荡，云月自往还。
莫怪图三笑，我非元亮班。
渔村杂诗十首再和前韵
薛嵎（宋代）

暝色和烟四望迷，仰眠牛背觉天低。
村翁遥指笙歌处，此地鱼沉鸟不栖。
孟少保会师握拳缺指相请赞
释慧开（宋代）

为人手段十分粗，拳下搜寻一个无。
咄这村僧难凑泊，释迦弥勒是他奴。
叹老
陆游（宋代）

镜里萧萧白发新，默思旧事似前身。齿残对客豁可耻，臂弱学书肥失真。

渐觉文辞乖律吕，岂惟议论少精神。平生师友凋零尽，鼻垩挥斤未有人。
油溪岭
周惠（宋代）

油溪何淼漫，油岭复巑屼。
白日蛇龙起，青林虎豹抟。
乾坤谁设险，登陟壮遐观。
刀剑今牛犊，须知帝德宽。
顾南雅侍读画兰歌
盛大士（清代）

湘江帝子弹瑶琴，恍惚神游众香国。画手东吴擅顾雍，妙写兰香与兰南。

仙姿亭亭俗艳空，有意无意天然工。真珠帘卷玉钩堕，千花一笑羞群红。

嫩芽细拨银钩小，麝墨螺烟自萦绕。映带争看取势妍，纵横会得忘言巧。

翻思昨夜醉停樽，露台独立吟黄昏。翩其仙袂御风去，花气为我留诗魂。

画兰人本兰台史，品格幽兰足相拟。滇池草色绿蘼芜，远驾星轺采芳芷。

秋江梦君水一方，碧城杳霭云苍茫。嫣然花容隔香雾，爱而不见香徬徨。

燕台高吟夕阳暮，间情别有沧洲趣。君还翰墨兴飞腾，我已容华回非故。

惠我清风拂素笺，蘅皋幽思倩君传。好与美人搴作佩，墨华如醉泼湘烟。
句
郑文宝（宋代）

登临虽未立。
和邃翁老先生免朝志感一首
谢迁（明代）

黄扉晤语真如梦，白首交盟尚未寒。宠礼独优公不忝，明良相际古来难。

靖边策试腾空剑，华国文章点铁丹。宵旰于今忧正切，燮调须致万方安。
酒中书扇赠林二霈然
张际亮（清代）

秋色苍然万里来，登高痛饱壮怀开。冯唐遇主思前事，李蔡封侯感下材。

树老盘根尽龙虎，剑长腾气即风雷。樽前一醉斜阳尽，期汝悲歌市骏台。
赠刘致高
吴惟信（宋代）

自古骚人心自别，过从不是俗交朋。谈诗海内逃名客，学道山交出定僧。

小艇春游时载酒，高楼雨坐夜悬灯。深知大隐工夫到，只恐明时有诏徵。
重游寥阳洞有感
欧阳澈（宋代）

寻真曾到寥阳殿，小立廊腰花影转。飞琼仙子下瑶台，绰约云影眼波剪。

水沈烟断一帘秋，醉睡海棠红玉软。武陵归去探年华，扬州一梦烟波远。

重来风物恰依然，爱日融融烟素卷。洞门寂历锁长春，异木槎枒插天半。

霞衣冉冉媚东风，绿锁窗前重识面。酒酣春笋理琵琶，曲终依约含幽怨。

人间名利几时休，马行不驻空留恋。

桃花流水古犹今，回首碧云人不见。
寄净慈寺悟真师
释智圆（宋代）

忆得凉宵宿上方，静吟闲话趣何长。
别来音信无由寄，目断遥天雁一行。
夜游宫
秦观（宋代）

何事东君又去。空满院、落花飞絮。巧燕呢喃向人语。何曾解、说伊家、些子苦。况是伤心绪。念个人、又成暌阻。一觉相思梦回处。连宵雨、更那堪、闻杜宇。
挽赵通判五首
彭龟年（宋代）

春风千里下屏星，荆棘丛中稻眼青。
凋瘵已肥身已瘠，丹砂还解此公灵。
晴 其一
弘历（清代）

好雨优沾乍放晴，天高气爽报西成。今年农望诚堪慰，已听田间铜雀鸣。
红牙板歌
杨维桢（元代）

百花楼前倡乐作，长鼻弯弯舞金络。
生怜为齿焚雄躯，枯魄应节如何虞？良工削出红冰片，脱木生前岂容见？自非红鸾之舌为尔绳，安得三三贯成串？三郎耳聪穿月胁，强欲黄番谱关折。
十三红儿舞鹧鸪，轻莲蹋节随疾徐。
为君重制清平曲，节奏八风调玉烛。
读旧稿有感
陆游（宋代）

我少则嗜书，于道本无得，譬如昌歜芰，乃自性一癖。
老来百事废，惟此尚自力，岂惟绝庆吊，乃至忘寝食。
吟哦杂诵咏，不觉日既夕。
文辞顾浅懦，望古空太息，世俗不可解，更为著金石。
收歛固已迟，虽悔终何益！君看老农夫，法亦传后稷。
持此少自宽，陶然送余日。
七夕过怀玉水南寺遇丁玉夫索诗走笔奉答
林光（明代）

七夕无缘一尽欢，水南秋月爱谁看。眼中岂少欧阳子，却羡夷陵旧判官。
石城桥
李于潢（清代）

野树绿连屋，群山青到城。沙明双鹭立，天远一帆轻。

日气含云气，雷声入浪声。村童知欲雨，荷叶盖头行。
五鼓乘风过洞庭湖日高已至庙下作诗三篇
孔武仲（宋代）

南津瀺灂夜风微，投晓湖灵更发机。
想像虚空闻帝乐，逡巡波发匝天围。
三湘路指平芜转，两舸帆争白鸟飞。
却上业祠荐牲酒，荆云隐隐尚朝晖。
禅人并化主写真求赞
释正觉（宋代）

只是个人，到处分身。
万水中间月，百华头上春。
不外一法，不受诸尘。
生处熟也疏处亲，默时说也静时神。
钵盂著饭饱还喜，拄杖入拳饥放嗔。
雪中呈陈参政及检详兵部二丈二首
钱时（宋代）

中原赤子帝王州，坦腹何时缚蔡酋。
闻道铁衣寒彻骨，边臣应赐紫茸裘。
歙州山行怀故山
白居易（唐代）

悔别故山远，愁行归路迟。
云峯杂满眼，不当隐沦时。
赠咸阳少府萧郎
元稹（唐代）

莫怪逢君泪每盈，仲由多感有深情。陆家幼女托良婿，

阮氏诸房无外生。顾我自伤为弟拙，念渠能继事姑名。

别时何处最肠断，日暮渭阳驱马行。
兵器
陶弼（宋代）

五代乏真主，奸雄纷僭伪。
横磨阔刀剑，白弱相篡弑。
我宋有神宜，潜德动天意。
故天意若曰，往为我之嗣。
神祖拜稽首，乃即皇帝位。
不惠兆民乐，不怒诸侯畏。
颠倒执玉帛，奔走恐后至。
天子赫斯怒，大警巡澶卫。
射杀右贤王，遂斩匈奴臂。
狼心贴然服，结好同昆弟。
自此雨河间，寂寂无戎备。
卒闲喜夜歌，将老贪春睡。
自此为太平，恍逾三十岁。
戎昊乘我间，南驰贺兰骑。
阳关久夜开，枢朽不可闭。
阵云起秦雍，杀气横泾渭。
使臣股栗奏，宰相瞋目议。
佥曰亟发兵，竖子坑甚易。
仓皇筑边垒，未战力先瘁。
遇迫开库兵，士蚀锋芒脆。
防秋采旧屯，推毂谋新寄。
旧屯老且死，少者无实艺。
良由不训练，手足迷击刺。
新寄将家子，从小生富贵。
六韬未曾读，口但知肉味。
师复从中御，进退由阍寺。
权轻号令冗，雨战无遗类。
曹公弃七军，晋人获三师。
吾兵自此丧，有诏新其制。
此器不预设，良田不训练。
手足迷击刺。新寄将家子。
从小生富贵，六韬未曾读。
口但知肉味，石复从总御。
进截会稽空，铁烹董山碎。
供亿稍后期，鞭朴异他罪。
愁氛壅太虚，霁景昼冥晦。
我闻郭汾阳，料敌多奇异。
单箠论突厥，蕃酋双膝坠。
又闻李西平，临戎有英气。
身著工锦袍，怀光肝胆碎。
是知用兵术，在人不在器。
君耳舜高听，君目舜明视。
愿采谋略长，勿倚干戈锐。
临巳泛舟得迟字
张登（唐代）

令节推元巳，天涯喜有期。初筵临泛地，旧俗祓禳时。

枉渚潮新临，残春日正迟。竹枝游女曲，桃叶渡江词。

风鹢今方退，沙鸥亦未疑。且同山简醉，倒载莫褰帷。
满江红·衮衮青春
李曾伯（宋代）

衮衮青春，都只恁、堂堂过了。才解得，一分春思，一分春恼。儿态尚眠庭院柳，梦魂已入池塘草。问不知、春意到花梢，深多少。花正似，人人小。人应似，年年好。奈吴帆望断，秦关声杳。不恨碧云遮雁绝，只愁红雨催莺老。最苦是、茅店月明时，鸡声晓。
离合赋物为咏咏火
王融（南北朝）

冰容惭远鉴，水质谢明晖。是照相思夕，早望行人归。
水调歌头
葛郯（宋代）

青铜昏水面，乌帽裹山头。风涛如此，天公作意巧相留。常记垂虹晚渡，卧看菰蒲烟雨，屈指十三秋。恍若华胥梦，无语下西楼。翠翻空，寒入座，不禁愁。五弦弹尽，隐隐天末暮虹收。欲伴渔翁钓艇，欸乃一声江上，寒碧点轻鸥。无人阻归兴，真欲迈长洲。
南乡子 其四
曹贞吉（清代）

德耀忆同栖。两小无猜稚齿齐。冷雨篝灯频下泪，牛衣。

十载行踪愧老妻。

草草送将归。白马青丝事巳非。膝下痴儿应念我，谁知。

片片浮云各自飞。
怀黄太史
洪朋（宋代）

诗家今独步，舅氏大名稀。屈宋堪奴仆，曹刘在指挥。

禅心元诣绝，世事更忘机。最喜熊儿去，遥怜雁羽飞。

九秋悲偃月，万里寄摩围。昭代新周典，明年归未归。
减字木兰花 寄姊
张阿钱（清代）

离怀谁诉。手摘莲花心恨苦。别恨还多。长日无心画翠蛾。

绮窗恨省。蝴蝶蹁跹交扑影。寄语闺妆。不独薰风断我肠。
晚出偏门
陆游（宋代）

一段新愁带宿酲，半欹乌帽策驴行。
村墟香动梅初破，裘褐寒驴雪未成。
渡口人争红日晚，沙边雁带碧烟横。
悠然又觅长堤路，肠断城楼画角声。
偈
释王大夫（宋代）

坛山里，日何长。青松岭，白云乡，吟鸟啼猿作道场。

散发采薇歌又笑，从教人道野夫狂。
芭蕉士女二首 其二
董纪（明代）

春来心事恐人知，懒写芭蕉叶上诗。记得霓裳新乐谱，晚凉偷按玉参差。
九日不出邻墙木芙蕖盛开
周紫芝（宋代）

九日无行乐，何人慰独居。拟翻金潋滟，聊醉木芙蕖。

秋与愁相似，花应意不疏。衰颜谁复管，薄艳更怜渠。
閒居 其三
周长庚（清代）

蘸墨题烟筱，分瓢荐水蘋。短垣来月早，萧馆得鸥邻。

懒仆嫌花课，娇儿急瓮春。击鲜谋晚饭，门外自垂纶。
费司业廷言留饮题厢壁
李东阳（明代）

壁水桥通别是天，瀛洲东望亦登仙。馆中群士有同辈，天下此官无剩员。

坐拥图书消暇日，梦随冠盖入新年。班行旧会今稀少，莫怪相过意惘然。
齐天乐（中秋夜怀梅溪）
高观国（宋代）

晚云知有关山念，澄霄卷开清霁。素景分中，冰盘正溢，何啻婵霁千里。危阑静倚。正玉管吹凉，翠觞留醉。记约清吟，锦袍初唤醉魂起。

孤光天地共影，浩歌谁与舞，凄凉风味。古驿烟寒，幽垣梦冷，应念秦楼十二。归心对此。想斗插天南，雁横辽水。试问姮娥，有谁能为寄。
赋得樱桃
李世民（唐代）

华林满芳景，洛阳遍阳春。朱颜含远日，翠色影长津。

乔柯啭娇鸟，低枝映美人。昔作园中实，今来席上珍。
风流子·秋郊即事
纳兰性德（清代）

平原草枯矣，重阳后、黄叶树骚骚。记玉勒青丝，落花时节，曾逢拾翠，忽听吹箫。今来是、烧痕残碧尽，霜影乱红凋。秋水映空，寒烟如织，皂雕飞处，天惨云高。
人生须行乐，君知否？容易两鬓萧萧。自与东君作别，刬地无聊。算功名何许，此身博得，短衣射虎，沽酒西郊。便向夕阳影里，倚马挥毫。
满江红·饯方蕙岩赴阙
吴文英（宋代）

竹下门敲，又呼起、胡蝶梦清。闲里看、邻墙梅子，几度仁生。灯外江湖多夜雨，月边河汉独晨星。向草堂、清晓卷琴书，猿鹤惊。
宫漏静，朝马鸣。西风起，已关情。料希音不在，女瑟娲笙。莲荡折花香未晚，野舟横渡水初晴。看高鸿、飞上碧云中，秋一声。
吊亡友袁世弼太博
郭祥正（宋代）

自掩斯人骨，西山秀色低。文章惊早悟，寿夭理难齐。

绝壑沉寒玉，空江没断霓。儿孙今卖宅，感旧只酸嘶。
句 其九
蒋之奇（宋代）

空传赵居士，不见纸衣僧。
繁昌夹
汪广洋（明代）

繁昌夹，繁昌夹口江流狭。波涛汹汹云冥冥，芦苇萧萧风飒飒。

棹郎三日无北风，背牵百丈行泽中。前歌未断后歌发，野烟孤没惊飞鸿。

繁昌夹流深几许，繁昌人民夹前住。苦竹截篙芦缚舟，打鱼烧山自成趣。

人生处世何为荣，一褐足以安其生。但得有溪可渔有土可耕，何用出入誇肥轻。

君不闻五陵公子多豪举，甲第连云耀飞翥。朝闻鼍鼓击春风，暮见彤扉锁秋雨。
老子出关图
刘克庄（宋代）

去国有华发，出关无送车。
未能尽韬晦，紫气作前驱。
偈颂二十二首
释道生（宋代）

披毛带角入廛来，跳出驴胎堕马胎。
佛手明明遮不得，从教平地起风雷。
定风波
管鉴（宋代）

侍儿，子仪命足成词，戏作

秋入华堂一味清。四山环碧眼双明。欲送主人天上去。无绪。一尊已带别离情。

洞府桃花常许见。□□。为谁特地惜娉婷。时子仪侍儿久不肯出。只待明年春醉里。偎倚。耳边听唤状元声。
病告诗上侍读
彭汝砺（宋代）

诗句亲题慰下僚，清心洗尽渴心焦。云移星月来幽隐，风转英茎下寂寥。

肝胆尘生知几日，齿牙病久起今朝。篇章尽出樵苏鄙，不识鳌宫路径遥。
浣溪沙 七夕
高佩华（清代）

银汉迢遥月半弯。虔陈瓜果任双鬟。鹊桥稳驾白云湾。

为诉经年离别苦，仙踪料想五更还。哪能分巧到人间。
祝子正从范使君锻以诗寄之
袁说友（宋代）

柳下嵇郎好在无，深居应得静工夫。
丹成便许随鸡犬，分定初知豢鹤凫。
痒处端能窥鸟爪，梦中不用断龙胡。
别来亦有閒忙事，日向黄家问酒垆。
闲倚
释行海（宋代）

闲倚江楼听角声，春风两岸野花明。
渔人占得烟波阔，日日扁舟自太平。
游石门
安丙（宋代）

凌晨走马过花村，先玩玉盆次石门。
细想张良烧断处，岩间伫立欲销魂。
木香
高似孙（宋代）

下帘深与意商量，无酒何如此夜长。
一树木丝仙有发，依然只作秘书香。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其四
吴锡畴（宋代）

我爱山居好，轩窗傍水开。游鱼吹堕絮，閒鹤啄荒苔。

有字人谁问，无租吏不来。寂寥门径侧，数尺长蒿莱。
题文丞相吟啸集
李谨思（宋代）

南人不识两膝贵，曲折百态卑且劳。
斯人护膝不护头，故以颈血沾君刀。
蟠胸孤愤擘不碎，杀气千丈缠旌旄。
援桴亲鼓尽南海，背水更用蜑丁鏖。
俘来吮血语神语，咄咄尚与天争豪。
须臾赤日减颜色，玄云莽莽风飕飕。
或言巨灵收拾付真宰，读罢拊臆生长号。
又言丰隆列缺对愁绝，疾指玉鞭鞭六鳌。
雨瓢倒翻水怪舞，斗枢横轧天籁号。
怜伊肝胆苦复苦，亦见曩昔真离骚。
劫灰满地莫挂眼，蓬莱虽远容轻舠。
长驱疠鬼尚堪战，尽闲未许飞仙遨。
乃言兴废在尔不吾与，吾死吾主吾焉逃。
鲁叟闻言拍手笑，斯人六经为骨为皮毛。
斯人卷取六经去，空将赝本传儿曹。
观吴兴俞君新之作画于瑞竹俞君索诗漫兴四绝句 其三
赵蕃（宋代）

作画与作诗，妙处元同科。苟无自得处，当复奈渠何。
集乔光禄斋头
袁宏道（明代）

烛气烘人煖，帘丝透月来。近花安饮几，分筱出重台。

细曲龙香拨，清酣鹄卵杯。彻明尚不去，安肯见灯回。
江干
陆游（宋代）

霜晴忽念到江干，小蹇羸童路已乾。
骨相岂能当富贵？鬓毛聊喜耐悲欢。
客途冬暖衣裘薄，村市年丰酒醆宽。
残腊即今无十日，剩求芹蓼助春盘。
述怀寄衡州令狐相公
李益（唐代）

调元方翼圣，轩盖忽言东。道以中枢密，心将外理同。

白头生远浪，丹叶下高枫。江上萧疏雨，何人对谢公。
七夕宴重咏牛女各为五韵诗
陈叔宝（南北朝）

明月照高台，仙驾忽徘徊。雷徙闻车度，霞上见妆开。

房移看动马，斗转望斟杯。靥色随星去，髻影杂云来。

更觉今宵短，只遽日轮催。
商人妇
宋无（元代）

日日湖头望，望夫夫未回。无情春水恨，祇送别船来。
山中遇雨
薛嵎（宋代）

草荒泥磴滑，老病厌扶持。
雨逐云先后，路随山险夷。
天寒禽自浴，屋漏榻频移。
吟事愁无绪，梅花意亦悲。
村舍
沈辽（宋代）

西山草庐下，古木蔽中园。九月罢亚收，流水满郊原。

茅茨何所乐，姑无人世喧。多谢朝市人，吾方效孤鶱。
中秋月
邓忠臣（宋代）

寂寥无声月亭午，蟾蜍通津堕清露。
明星烂烂今何稀，美人荧荧隔烟雾。
送卢梦扬同年归娶
欧阳建（魏晋）

风捲长空积雨收，青天白日送行舟。虬龙万里腾虹剑，蘋蓼千花映彩斿。

金屋贮将春昼暖，银河济渡夜光浮。缘知青琐重游地，槐棘阴浓景未秋。
春飔
洪朋（宋代）

春飔天上来，吹我中庭树。争先两株桃，照日结红雾。

枝枝迭映两，叶叶相誇诩。光彩夺目精，香气袭行路。

风雨不我谋，零落纵横去。西家婉娩姿，见之切情虑。

蹇修安所营，年芳空掷度。意内人莫知，泪下成红雨。
送李令如堤上部夫
刘弇（宋代）

东风日作催花计，减去年来大半春。未省春归向何许，真成等閒愁杀人。

我欲揖君空酒樽，君刺野航朝涉津。翩然挥手谢春去，我欲留之良苦辛。

沙堤漫漫失故处，下有清海涛头奔。涛头奔，可奈何，江淮由来水事多。

田家遣丁才取具，吴歈行劝不烦诃。蜗牛小庐乱云锸，梓土把草夷陂陀。

我闻神禹乂九土，息壤能蛰千丈波。独坐败堤去民吏，翻笑王尊禦浊河。

李侯方精强，程督宜有科。民事不可缓，田畴久滂沱。

嗷嗷老将稚，意在却蛟鼍。无为坐叹息，劳事非蹉跎。

山肤杂水豢，强饭时吟哦。暮归泊烦促，不厌玉颜酡。

他时解看官门北，千里长虹卧软莎。
杜母
陈造（宋代）

杜母遗芳岂远求，田功谁比此邦优。
麦疄桑陇疑淮左，近水遥山似秀州。
楼识景疏知俗美，亭因思孟各风流。
我来眷眷淳庞处，比屋嬉嬉路载讴。
题新泉
晁说之（宋代）

舍北洗山如有待，舍南泉发本无期。
羇愁尽落清音里，不用骞公读楚辞。
霜天晓角·归来把菊
刘辰翁（宋代）

归来把菊。春瓮今朝熟。苦苦留君不得，携孺子、到汾曲。庐山真面目。冰清还映玉。长笑欧公老懒，君且住，饮螺绿。
月岩
吴芾（宋代）

半轮斜月挂岩边，见者多应叹未圆。
圆极会如钩样曲，何如此月镇婵娟。
春晚三客同出郊归途甚醉
潘献可（宋代）

寻友逢三益，追欢且一时。
买鱼呼野艇，沽酒认村旗。
暂觉行歌乐，何妨醉舞僛。
牧儿休骇愕，横笛且须吹。
题苍林叠岫图 其一
赵孟頫（元代）

桑苧未成鸿渐隐，丹青聊作虎头痴。久知图画非儿戏，到处云山是我师。
秋日严州城下用放翁初秋有感韵
丁申（清代）

萧萧落木下孤洲，叠叠穷山豁一州。枫叶江浔帆影碎，梅花城郭笛声愁。

归耕游卒争刑马，垦废贫黎合买牛。休养此邦诚不易，长官匪止俸钱筹。
一斛珠 其二
周紫芝（宋代）

柳边池阁。晚来卷地东风恶。人生不解频行乐。昨日花开，今日风吹落。
杨花却似人飘泊。春云更似人情薄。如今始信从前错。为个蝇头，轻负青山约。
昼居池上亭独吟
刘禹锡（唐代）

日午树阴正，独吟池上亭。
静看蜂教诲，闲想鹤仪形。
法酒调神气，清琴入性灵。
浩然机已息，几杖复何铭。
塞上
郑善夫（明代）

沙黄草白云色寒，汉主追兵青海湾。后命连催羽林骑，前军飞度玉门关。

南郊礼乐终难废，北狩旌旗何日还。李牧昔时惟自守，暮年牧马到阴山。
柳塘春
昂吉（元代）

春塘水生摇绿漪，塘上垂杨长短丝。
美人荡桨唱流水，飞花如雪啼黄鹂。
望岱宗
弘历（清代）

百里齐南路，巍然望岱宗。乾坤惟一大，造物不双钟。

特地扶摇上，倚天紫翠重。峛崺多已见，气象未前逢。

变化真难测，形容杳莫从。早看肤寸合，希泽有孚颙。
和章质夫成都运司园亭诗·月台
吴师孟（宋代）

雅意待蟾光，烦襟期爽快。
无云点太清，远贤周色界。
天光净琉璃，露下真沆瀣。
勤渠谂后人，宜葺不宜坏。
怀古题雪十首·苏武窖雪
方凤（宋代）

子卿远使匈奴国，持节堂堂不肯屈。
置之深窖死为神，饥啮毡衣渴饮雪。
但怀忠赤自通神，未必长伴羝为群。
西风吹堕上林雁，白发归来有麒麟。
送三举人
李昴英（宋代）

铜蟾滴砚不曾晴，命到通时文乃亭。
善射定知杨破的，力耕必获稼如京。
锦旗门巷夸联荐，椽笔春闱又中程。
擢第古代如下问，定将四字语元城。
郊庙歌辞。梁太庙乐舞辞。登歌
佚名（唐代）

於赫我皇，建中立极。动以武功，静以文德。

昭事上帝，欢心万国。大报严禋，四海述职。
入庵偶成 其一
何梦桂（宋代）

满园桃李手亲栽，开遍东风藉绿苔。惟有木兰情意重，留花犹待主人来。
武夷有感十一首
白玉蟾（宋代）

千山猿叫月如昼，万籁风号天正秋。
雾湿苍苔烟漠白，白云飞梦过瀛洲。
山居即事
施远恩（清代）

秋声动岩壑，爽气满柴关。红叶高低树，白云远近山。

肩因长病耸，发为苦吟斑。宠辱浑閒事，浮名似可删。
过彭泽旧县
郭奎（元代）

黄梅细雨湿征衣，四月江天暑尚微。彭泽至今遗县在，陶潜从此弃官归。

当时天下方忧乱，后日中原自解围。叩马谁能重进谏，北风无限故山薇。
次蔡瞻明题南园
曹勋（宋代）

小亭倚山肋，东望渺云海。
松萝翳窗户，披拂大块噫。
细路窘步武，幽花植渊隘。
邻有长者辙，乃幸接符采。
山为献秀润，水亦舞澎湃。
语真顿忘归，谈宗知有在。
复拜五字句，新喜入四大。
尚期一笑粲，天宇约晴快。
秋雨叹
连文凤（宋代）

秋雨何纷纷，百草冻欲烂。
瞳曨不见日，黤犹未旦。
烟云杂澒洞，霄壤雨漫漶。
阡陌何由分，泾渭不复判。
怒触老木摧，响急猛兽散。
平陆鱼鳖飞，行客鸟鼠窜。
田禾藜莠兴，斗米衾裯换。
书生破茅屋，展转长夜半。
此时苍生忧，谁知几百万。
居厚弟示和诗复课十首
刘克庄（宋代）

野处经时懒入关，放教野蔓向窗蟠。
岂无求仲住领曲，仅有惠连来梦间。
架上书聊揩老眼，墓誓已白慈颜。
山灵未可相嘲戏，犹胜周颙去不还。
浣溪沙·瓜陂铺题壁
佚名（宋代）

碎剪香罗浥泪痕。鹧鸪声断不堪闻。马嘶人去近黄昏。整整堪堪杨柳陌，疏疏密密杏花村。一番风月更销魂。
景仁召游范东园马上口占
司马光（宋代）

适野自可爱，况逢佳主人。
马穿宫柳影，衣拂帝城尘。
物外谁知乐，樽前别有春。
年华已消歇，历历见松筠。
烟竹
释居简（宋代）

林疏略见两三分，不是岚光不是云。亟展生绡轻著墨，幻成初日度晴熏。
山居杂诗九十首
曹勋（宋代）

山中四序景，巧供晨夕间。
茶瓯不少辍，诗魔常畏闲。
生计付风雨，年华寄毛颜。
支筇正独立，栖禽相与还。
八月十六日过天街怀景仁
司马光（宋代）

秋潦收四野，晴云无一斑。
忽惊龙六缺，远见鸣皋山。
凉飚入毛发，颢气清心颜。
悠然念吾友，逍遥城阙间。
思陪篮舆尾，共此登临闲。
绵州昙上人求语上径山
释子益（宋代）

解唱东山瓦鼓歌，不知节拍有譊讹。
要教声响如当日，快向凌霄走一遭。
塞下曲六首 其三
严羽（宋代）

古戍秋生画角哀，思归泣尽望乡台。胡天日落寒风起，但见黄沙万里来。
奉赠少司马王先生荣还
钟芳（明代）

轩冕易为溺，何人脱屣轻。先几惩满损，昭代见仪刑。

昔献三千字，今更四十龄。试将髡族颖，未足悉生平。

地望三吴重，声华四裔倾。民痍苏滞隐，风纪振孤清。

仗节频摧敌，筹边早著名。耜云还旧业，蜂螫彗馀腥。

绥辑圻封奠，甄褒帝鉴明。乃归都府节，晋贰夏官卿。

茂绩铭周鼎，舆言起旦评。台衡方系望，泉石重婴情。

累疏凝宸睇，遄归遂客程。崎丘筠菊便，深渚鹭鸥并。

自笑行休晚，还惊大梦醒。拚飞春浩浩，弋慕昼冥冥。

食藿思维骑，投桃欲报琼。有怀聊赠赆，佳句愧阴铿。
过新开湖五首
杨万里（宋代）

奇哉万顷水精盆，一线青罗缘却唇。
只有向南接天去，更和一线也无痕。
次韵黄汝器与君谟唱和三首
张耒（宋代）

吴门韦白旧推贤，文雅相望数百年。
千里江山留醉墨，五湖风月纵归船。
书来远慰连镮梦，岁熟归收种秫田。
仕禄及亲身早退，高名荣事更谁先。
闺怨五首 其三
许棐（宋代）

月引庭花影上窗，闷和簪朵卧空床。春寒翠被无人共，闲却熏炉一字香。
读苏叔党汝州北山杂诗次其韵
陆游（宋代）

德孙秀眉宇，慨然修初服；枯肠贮诗书，十饭九不肉。
成童将觅举，想见袍立鹄。
先泽傥未衰，岂无五秉粟。
汝能记吾言，并以告阿福，闭门勿杂交，一经万事足。
垂柳长吟
邵雍（宋代）

垂柳有两种，有长有短垂。
唯兹长一种，偏与静相宜。
院宇深春后，亭台晚景时。
不胜烟羃羃，无柰日迟迟。
霡霂雨初过，清冷风乍吹。
章台街左右，华表柱东西。
起眼出墙树，拂头当路枝。
翩翻绿罗带，缥缈缕金衣。
荡{左风右昜}飘晴絮，缤纷舞暖丝。
丝牵寸肠断，絮入万家飞。
婀娜王恭韵，婆娑赵后姿。
修妍张绪少，柔软沈侯羸。
濯濯青拖地，毵毵翠绕池。
般添花灼灼，引惹草凄凄。
郁郁笼山馆，疏疏映酒旗。
赠人人自泣，驻马还嘶。
影里咿哑去，阴中轳辘归。
凄凉装暝霭，淡薄挂斜晖。
懊恼轻攀折，忧愁重别离。
早衰缘停道，先茂为临溪。
楼外蝉才噪，桥边鸎又啼。
生憎遮望眼，死恨学妆眉。
远客莫如数，长条曾系谁。
经霜儘憔悴，来岁却依依。
咀业间新茶二绝
汪炎昶（宋代）

亚带烟霏绿乍芒，不经烟火韵尤长。
铜瓶雪滚伤真味，石矶斋飞泄嫩香。
湖山纪游
王执礼（宋代）

吴山东南秀，葱郁盘帝城。
西湖据其趾，御气通波心。
余膏被草木，蔚眼皆欣荣。
□晨天宇穆，惠风汎初晴。
春色正妍妙，放怀共扬舲。
中流入汗漫，旷阔无埃氛。
湖光挟山渌，倒射玻璃青。
丝管响空翠，楼观森峥嵘。
献酬杂歌啸，烂漫纷醉醒。
取乐固莫并，兴怀一何深。
缅惟昔三贤，精爽日以沈。
但余画像在，尚想鸣佩襟。
希古秉微尚，崇鸦摅恬情。
羌予翳蓬藋，无复修正组缨。
淡泊自有得，荣华非所欣。
舍舟纵散策，逸兴生崚嶒。
白云引遐眺，碧岫延深登。
幽期浩无涯，忽到静者门。
长松有令姿，流水无俗声。
绝磴猿可呼，出谷莺始鸣。
乃知物外境，兹象本不惊。
逝耶初无将，至耶亦无迎。
便将谢尘鞅，兹焉支颓龄。
山鸦接晚翅，落日催行縢。
归欤赋新篇，聊复记吾曾。
再入山中偕友人饮
李乾淑（明代）

不向山椒久，翻疑主也宾。遥溪水咽石，隔岸鸟窥人。

樵径行将隐，渔歌唱欲新。习池醉未已，倒著白纶巾。
赠陆元象文学
强至（宋代）

汉世最优文学掾，因君官称复荣今。
青春事业收名路，白首光华照士林。
风月每邀花底醉，乾坤共老水边吟。
安车正好追先烈，子舍唯增二百金。
颂十六首
释慧晖（宋代）

路断无依著，满船乘雪月。
夜午不相关，全体蹈全铁。
唱出归家歌，恣吹还乡曲。
从斯野子梦，徒尔难分节。
日本国志书成志感
黄遵宪（清代）

湖海归来气未除，忧天热血几时摅？《千秋鉴》借《吾妻镜》，四壁图悬人境庐。

改制世方尊白统，《罪言》我窃比《黄书》。频年风雨鸡鸣夕，洒泪挑灯自卷舒。
促拍丑奴儿
刘辰翁（宋代）

世事莫寻思。待说来、天也应悲。百年已是中年後，西州垂泪，东山携手，几个斜晖。也莫苦吟诗。苦吟诗，待有谁知。多□不是无才气，文时不遇，武时不遇，更说今时。
怀隐堂
周邦彦（宋代）

昔贤抱奇识，阅世犹鼠肝。
深颦畏轩冕，自谓山林宽。
至今仰高躅，凛若冰雪寒。
我侯坐少孤，久著聚鶡，
屡费黄金丸。归来长太息，
依旧一瓢箪。偶逢隐者谷，
爱此高巑屼。结庐面绝壁，
所幸一枝安。侯今未全老，
每据伏波鞍。曷不持长缨，
取虏报县官。功名事不磨，
未可乐丘墦。嗟我如鹪鹩，
尽室寄苇萑。谋居转幽邃，
欲把严陵竿。归管道环堵室，
始觉生理。因侯有华构，
弥起百忧端。
圣驾南狩楚中有诏免迓
周藩宗正（明代）

法驾乘春出上雍，千官剑佩肃雍雍。
分禋四岳登新典，望历三湘属旧封。
江草遥怜敷宠色，岩花应似被恩容。
宸游自识群情洽，欲向周南叹不逢。
景祐以后乐章六首 其五 奉慈庙章惠皇太后室奠瓒用《翕安》。
郊庙朝会歌辞（宋代）

祼圭既陈，酌鬯斯醇。音容彷佛，奠献惟寅。
超果寺
方正澍（清代）

斜门通小径，竹影绿于云。千嶂一亭得，孤花群蝶分。

风飘金铎韵，苔绣石碑文。饶有寻秋兴，林端又夕曛。
江亭夕望
白居易（唐代）

凭高望远思悠哉，晚上江亭夜未回。日欲没时红浪沸，

月初生未白烟开。辞枝雪蕊将春去，满镊霜毛送老来。

争敢三年作归计，心知不及贾生才。
颂一百则
释重顯（宋代）

象王嚬呻，师子哮吼。
无味之谭，塞断人口。
南北东西，乌飞兔走。
岁暮书事十二首
张耒（宋代）

牛羊已归去，残照满山陂。
霜雁田中静，风鸢木杪悲。
川原今自若，龙虎昔交驰。
丘陇耕桑尽，千年不复知。
南柯子 七里滩
王策（清代）

涧水新烟碧，春山小雨青。淡霞红里片帆行。可惜好峰看尽、不知名。

天气蘼芜老，风丝荇叶晴。金沙玉砾夕阳明。那得一生长此、伴啼莺。
游湖归晚
朱淑真（宋代）

恋恋西湖景，山头带夕阳。归禽翻竹露，落果响芹塘。

叶倚风中静，鱼游水底凉。半亭明月色，荷气恼人香。
钟鼓山间久雨二绝
王之望（宋代）

高林缥缈强可见，茅屋半山烟雨昏。
谁家一幅鹅溪绢，古画犹存水墨痕。
偈倾一百六十九首
释智朋（宋代）

四十九年蹲坐处，无明荒草几多愁。
一朝得意春风裹，活却从前死路头。